Xerlaꞌ chic jun kꞌij cꞌola jun nimkꞌij cxin aj Israel y xba Jesús pJerusalén.
Tzraꞌ pJerusalén cꞌola jun yaꞌ,
jrubiꞌ jaraꞌ yaꞌ nbixa pe ctzojbal aj Israel,
Betesda.
Chenkaj chuchiꞌ jun portón cꞌol waꞌ jaꞌ yaꞌ abar ncatoc el waꞌ chpam tnamet.
Jaraꞌ portón rubiꞌ nbixa,
portón cxin carneꞌl.
Abar cꞌo waꞌ yaꞌ tzraꞌ cꞌo waꞌ j-oꞌ jay cxin yuw-iꞌ che nquecꞌjeꞌa chuxeꞌ.
E qꞌuiy jeꞌ yuw-iꞌ ecꞌola tzraꞌ,
ajniꞌ chca moyaꞌ,
jeꞌ wnak chꞌeꞌy nquebina,
y jeꞌ sic chkaꞌ.
J-eꞌ queyben che nkaj ta jun ángel che nereslaꞌ yaꞌ.
Com cꞌola jun ángel nkaj ta che nereslaꞌ yaꞌ.
Tak nusil chic riꞌ yaꞌ j-eꞌ yuw-iꞌ nqueꞌoca chpam.
Nak xtpona nabey mul chpam jaraꞌ yaꞌ nchumtaja chka bechnak opech yubil rcꞌan.
Cꞌola jun acha tzraꞌ yawaꞌ xuban treintiocho junaꞌ teywaja.
Jesús tak xutzꞌet yawaꞌ ctzꞌela rutkin chic che cꞌo chic tiemp cꞌola tzraꞌ y cawra xbij tzra:
—¿Nawajoꞌ ncatchumtaja?
—Per nmajoꞌn nak ncꞌana wxin chpam yaꞌ tak nusil riꞌ,
y tak quenba jun chwaꞌ npona nabey mul chenwech.
—Catyictaja,
tecꞌmaꞌ ela awarbal y ncatba,
caraꞌ xbixa tzra rmal Jesús.
Y jaraꞌ hor xchumtaja jaraꞌ acha,
xucꞌol ela rwarbal y xba.
Jkꞌij je xchumsasa jaraꞌ jun kꞌij rxin xlanbal.
Rmal cꞌaraꞌ xbixa tzra cmal aj Israel cawrara:
—Camic xlanbal kꞌij,
xjan nawcꞌaj awarbal.
—Per jaꞌ acha je xchumsana wxin jaraꞌ xbina chwa chquencꞌol ela nwarbal y quenba,
caraꞌ xbij chca.
—¿Nak acha cꞌaraꞌ xbina chawa chcaraꞌ naban?
caraꞌ xeccꞌaxaj tzra.
Per jaraꞌ acha mrutkin ta rwech nak xchumsana rxin com Jesús elnak el chic y xoca chquecjol e qꞌuiy wnak jecꞌola tzraꞌ.
Xeꞌiltaj cꞌa jaraꞌ acha chpam templo rmal Jesús y xbixa tzra:
—Camic xatchumtaja,
mtaban xtcꞌa lowloꞌ ch-utz cꞌaraꞌ me tpe ta chpam acꞌaslemal jun chic achnak más lowloꞌ,
caraꞌ xbixa tzra.
Cꞌjaraꞌ jaraꞌ acha xba y xerbij chca aj Israel che Jesús xchumsana rxin.